Gewilde ‘Spirit of Amarok’-kompetisie in Vrystaat gehouDie Spirit of Amarok-kompetisie (Foto: Verskaf) Sarel van der Merwe het tien jaar gelede ŉ amateurveldrykompetisie op die been gebring. Vir die eerste nege jaar het spanne in 2.0‑viersilinder Amaroks deelgeneem. Vanjaar is die eerste jaar waar almal in die fantastiese 3.0 V6 deelgeneem het. Sarel se Spirit of Africa‑kompetisie werk deur 420 deelnemers van Suider-Afrika om die ses finale spanne te kry wat aan die Spirit of Amarok International deelneem – twee van Suid-Afrika, twee van Namibië en twee van Botswana. Die Spirit of Amarok International het vanjaar in die Vrystaat plaasgevind. Dit is die vyfde keer wat die Spirit of Amarok International gehou word. Nege lande neem deel, Australië, Botswana, Denemarke, Duitsland, Namibië, Rusland, Suid-Afrika, Taiwan en die Tsjeggiese Republiek. Twee spanne van elke land kom verteenwoordig hul land in Suid-Afrika om as die algehele wenners gekroon te word. Die Spirit of Amarok-kompetisie (Foto: Verskaf) Daar is ongeveer twintig rondtes waaraan elke span deelneem om punte bymekaar te maak. Vorige jare het deelnemers van linkerhandstuurmarkte gekla dat hulle in ons regterhandstuurvoertuie benadeel word; daarom het Volkswagen vanjaar nege linkerhandstuur‑ en nege regterhandstuur‑Amaroks gehad. Alle spanne moes in albei voertuie deelneem. Van die rondtes bied baie tegniese 4×4‑uitdagings, ander is spoedrondtes en daar is selfs ŉ slalom waardeur deelnemers agteruit moet ry tot in ŉ afgesperde ‘boks’. Vanjaar het elke deelnemende land ŉ paar joernaliste van hul eie media saamgebring om die kompetisie te dek. Wat vir my opvallend van die hele kompetisie was, is die gees. Al nege lande kom bymekaar, braai en drink saam, probeer in almal se gebroke Engels kommunikeer en beste van als is die respek wat getoon word. Sodra een span voorwaar in ŉ rondte presteer, klap almal hande en is bly vir hulle. Ek dink nie daai gees kan enige plek nagemaak word nie. Spirit of Amarok (Foto: Verskaf) Maroela Media het in Aprilmaand aan die Spirit of Amarok-mediauitdaging deelgeneem. Ons het in tweede plek klaargemaak saam met Gugu Masuku – ŉ vryskutmotorjoernalis. Christiaan en Pikke Otto, een van Suid-Afrika se twee spanne, het vanjaar met die Wolf-trofee weggestap en is as algehele wenners gekroon met 2 024 punte. Denemarke se Jesper en Sören Markussen is tweede met 1 929 punte en Suid-Afrika se Ferdie Pretorius en Johan du Toit derde met 1 800 punte. Met twee spanne in die topdrie het Suid-Afrika met 3 824 punte weggestap as die beste land, Denemarke tweede met 3 298 en Duitsland derde met 3 100. Om in volgende jaar se Spirit of Africa deel te neem – kliek hier: https://rrlrob.wixsite.com/spirit-of-africa Al het Volkswagen se Amarok nie ŉ reusemarkaandeel nie, is die Amarok ŉ fantastiese bakkie, en die V6 beslis die beste enjin in ŉ dubbelkajuit in Suid-Afrika… hy verdien beter verkoopsyfers.